Sklep Sveta

z dne 6. novembra 2001

o spremembi Sklepa 2000/24/ES zaradi razširitve jamstva, podeljenega Evropski investicijski banki za kritje posojil za projekte v Zvezni republiki Jugoslaviji

(2001/778/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 308 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju naslednjega:

(1) Nedavni politični razvoj dogodkov v Zvezni republiki Jugoslaviji je pripeljal do oblikovanja demokratičnih vlad in Zvezna republika Jugoslavija se je zavezala izpeljati program političnih in gospodarskih reform skladno s pogoji iz stabilizacijsko-pridružitvenega procesa Evropske unije za države Jugovzhodne Evrope.

(2) Svet za splošne zadeve je 9. oktobra 2000 sklenil odpraviti sankcije zoper Srbijo in Zvezno republiko Jugoslavijo popolnoma vključiti v stabilizacijsko-pridružitveni proces.

(3) Zvezna republika Jugoslavija se mora zdaj soočiti s pomembnimi gospodarskimi in finančnimi izzivi in se spopasti s težavami, ki so sicer skupne vsem gospodarstvom v tranziciji, vendar je tu položaj težji zaradi posledic oboroženih spopadov in sankcij.

(4) Pomembno je, da Evropska unija sedaj podpira Zvezno republiko Jugoslavijo pri izvajanju njenega programa političnih in gospodarskih reform, tako da pospešuje naložbe države v razvoj infrastrukture in zasebnega sektorja.

(5) Zato je treba Evropski investicijski banki (EIB) podeliti mandat za jamstva, ki ji bo omogočal podpisovanje posojil v Zvezni republiki Jugoslaviji.

(6) EIB je izrazila sposobnost in pripravljenost, da posojila iz lastnih sredstev skladno s svojim statutom razširi na Zvezno republiko Jugoslavijo.

(7) Dodeljevanje posojil EIB, za katera jamči Skupnost, bi moralo biti možno samo s popolno poravnavo vseh neplačanih zapadlih finančnih obveznosti, ki jih imajo osebe javnega prava v Zvezni republiki Jugoslaviji do Evropskih skupnosti ter EIB, in s prevzemom jamstva Zvezne republike Jugoslavije za vse še nezapadle obveznosti. EIB v tem kot tudi v vseh drugih primerih za svoja posojila, za katere jamči Skupnost, uporablja najboljše bančne običaje in predvsem ne prevzema novih obveznosti do posojilojemalcev ali garantov, ki so v zaostanku s plačili obveznosti do EIB.

(8) Zvezna republika Jugoslavija je oktobra 2001 poravnala vsa na ta dan neporavnana zaostala plačila do Evropskih skupnosti in EIB.

Poleg tega je parlament Zvezne republike Jugoslavije septembra 2001 ratificiral sporazum z EIB, s katerim Zvezna republika Jugoslavija prevzema jamstvo za vse še nezapadle finančne obveznosti vseh svojih oseb javnega prava do EIB.

(9) Svet je 31. oktobra 1994 sprejel Uredbo (ES, Euratom) št. 2728/94 o ustanovitvi Jamstvenega sklada za zunanje ukrepe [2].

(10) Splošno jamstvo, ki zajema splošni mandat EIB za dodeljevanje posojil zunaj Skupnosti, določeno s Sklepom Sveta 2000/24/ES z dne 22. decembra 1999 o jamstvu Skupnosti, ki se odobri Evropski investicijski banki zaradi izgub pri posojilih za projekte zunaj Skupnosti (Srednja in Vzhodna Evropa, sredozemske države, Južna Amerika in Azija ter Južnoafriška republika) [3], je treba razširiti na Zvezno republiko Jugoslavijo in povišati zgornje meje posojil. Zato je treba ustrezno spremeniti Sklep 2000/24/ES.

(11) Pogodba za sprejetje tega sklepa ne predvideva drugih pooblastil, razen tistih iz člena 308 –

SKLENIL:

Člen 1

Člen 1 Sklepa 2000/24/ES se spremeni:

1. drugi stavek drugega pododstavka odstavka 1 se spremeni:

(a) v uvodnem delu se znesek "19110 milijonov EUR" nadomesti z "19460 milijonov EUR";

(b) v prvi alinei se znesek "8930 milijonov EUR" nadomesti z "9280 milijonov EUR";

2. v prvi alinei odstavka 2 se "Zvezna republika Jugoslavija" doda za "Slovenija".

Člen 2

Ta sklep začne učinkovati na dan objave v Uradnem listu Evropskih skupnosti.

V Bruslju, 6. novembra 2001

Za Svet

Predsednik

D. Reynders

[1] Mnenje z dne 4. oktobra 2001 (še ni objavljeno v Uradnem listu).

[2] UL L 293, 12.11.1994, str. 1. Uredba, kakor je bila spremenjena z Uredbo (ES, Euratom) št. 1149/1999 (UL L 139, 2.6.1999, str. 1).

[3] UL L 9, 13.1.2000, str. 24. Sklep, kakor je bil spremenjen s Sklepom 2000/788/ES (UL L 314, 14.12.2000, str. 27).

--------------------------------------------------